ET Euroopa Liidu Teataja C 304/15

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2011/C 304/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„NOSTRANO VALTROMPIA”

EÜ nr: IT-PDO-0005-0823-22.09.2010

KGT ( ) KPN ( X )

1. Nimetus:

„Nostrano Valtrompia”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 1.3. Juust

3.2. Toote kirjeldus, mida punktis 1 esitatud nimetus tähistab:

KPNiga toode „Nostrano Valtrompia” on poolrasvane kõva juust, mida valmistatakse aastaringselt toorpiimast, millele lisatakse safranit. Turuleviimise ajal on tootel silindriline kuju peaaegu sirge servaga, juusturatta diameeter on 30–45 cm, kõrgus 8–12 cm ja kaal 8–18 kg. Koorik on kõva ja juusturatta värv võib olla kollakaspruunist punakani. Juustu sisu on kõva, kuid mitte eriti mure, ja selles võib esineda ühtlaselt jaotunud väikseid või keskmise suurusega auke. Juustu maitse ja lõhn on täidlased ja intensiivsed, minimaalse küpsemisaja puhul happesus puudub. Samas võib hästiküpsenud tootel olla vaevumärgatav mõru maitsenüanss. Juustu sisu on õlgkollane, kohati kollakasroheka varjundiga. Juustu tavapärane rasvasisaldus on 18–28 % ja rasvasisaldus kuivaines 27,5–42 %. Toore juustu niiskusesisaldus on maksimaalselt 36 % ja minimaalne küpsemisaeg 12 kuud.

3.3. Tooraine (üksnes töödeldud toodete puhul):

Piim saadakse tootmispiirkonnast ja vähemalt 90 % ulatuses pruunidelt mägilehmadelt (Bruna alpina tõugu), kes on kantud tõuraamatusse. Ülejäänud 10 % võib pärineda muud tõugu lehmadelt või ristanditelt. Safranit lisatakse 0,05–0,2 g 100 kg piima kohta.

3.4. Sööt (üksnes loomse päritoluga toodete puhul):

Vähemalt 75 % lehmade sööda kuivainest moodustab mitmeliigilistelt rohumaadelt pärinev haljas- või kuivsööt. Tera- ja kaunviljade kontsentraatide ning nende tootmise kõrvalsaaduste, lakukivide ning toidulisandina manustatavate mineraalaine- või vitamiinikomplekside osa ei tohi sööda kuivaines ületada 25 %.

Loomi tuleb sööta punktis 4 määratletud geograafilise piirkonna mitmeliigilistelt rohumaadelt pärineva haljas- ja/või kuivsöödaga, mille hulka kuuluvad sellised looduslikud liigid nagu Dactylis glomerata, Festuca ovina, Poa annua, Phleum pratense ja Trifolium montanum ning mis peab moodustama vähemalt 50 % loomade päevaratsiooni kuivmassist.

Sõltuvalt ilmaoludest karjatatakse loomi juunist septembrini mägikarjamaadel vähemalt 60 päeva. Maisisilo veistele ei anta.

3.5. Tootmise erietapid, mis peavad toimuma määratletud geograafilises piirkonnas:

Piima tootmine ja töötlemine, samuti juustu küpsemine, harjamine ja õliga määrimine peavad toimuma määratletud geograafilises piirkonnas ning vastavalt traditsioonilistele tootmismeetoditele ja küpsemisajale.

3.6. Erieeskirjad viilutamise, riivimise, pakendamise jm kohta:

Juustu „Nostrano Valtrompia” turustatakse kas tervete rataste ja/või tükkidena. Juusturatta võib lõigata erineva kaaluga tükkideks, jättes iga tüki külge juustu päritolule osutava servaosa. Tükid võib eelnevalt vaakum- või gaaspakendada.

3.7. Erieeskirjad märgistamise kohta:

Juustu „Nostrano Valtrompia” turustatakse kas tervete rataste ja/või tükkidena ning tunnusmärgiga, millel on korduv kiri „Nostrano Valtrompia” ja seerianumber, mis kantakse vormimisel juustu servale. Juustu ühele küljele võib olla kinnitatud paberketas, millel on tekstist „Nostrano Valtrompia DOP” ja ELi logost moodustuv tunnusmärk.

4. Geograafilise piirkonna täpne määratlus:

Piirkond, kus juustu „Nostrano Valtrompia” toodetakse ja laagerdatakse, asub Brescia maakonnas. See hõlmab järgmisi Trompia oru (Valle Trompia) kommuune: Bovegno, Bovezzo, Brione, Caino, Collio, Concesio, Irma, Gardone Val Trompia, Lodrino, Lumezzane, Marcheno, Marmentino, Nave, Pezzaze, Polaveno, Sarezzo, Tavernole sul Mella ja Villa Carcina, samuti Gussago kommuuni mägiala, kus asuvad külad Quarone ja Civine.

5. Seos geograafilise piirkonnaga:

5.1. Geograafilise piirkonna eripära:

Juustu „Nostrano Valtrompia” toodetakse geograafilises piirkonnas, millele on omased järsud mäenõlvad, orgudes asuvad kitsad rohumaasiilud ning kallakutega mägikarjamaad, kus kasvavad sellised looduslikud taimeliigid nagu Dactylis glomerata, Festuca ovina, Poa annua, Phleum pratense, Trifolium montanum jt. Need taimed, mida valdavalt Bruna alpina tõugu lehmad söövad suvel mägikarjamaadel haljalt või ülejäänud aasta jooksul heinana, mõjutavad piima organoleptilisi omadusi, sest nende aromaatsed koostisosad kanduvad sinna vahetult üle. Sellise geograafilise eripära tõttu on ka tootmisstruktuur säilitanud oma algupära – väikesed iseseisvad põllumajandusettevõtjad toodavad piima, mille töötlevad juustuks ja lasevad seejärel laagerduda. Seega elab Trompia orus edasi traditsiooniline tootmisviis, kus karjakasvataja on ka juustumeister ja millega tagatakse tänu lühikesele tootmisahelale toodangu ainulaadsus. Perekeskne tootmine aitab säilitada Trompia oru traditsioonilisi töötavasid ja -võtteid (näiteks oskus valmistada ise juustu tegemiseks vajalikud tööriistad või juusturatta määrimine õliga) ning oskuste ja teadmiste suulist edasiandmist.

5.2. Toote eripära:

KPNiga tootele „Nostrano Valtrompia” on omane väike niiskuse- ja rasvasisaldus, mis teeb juustu kõvaks, kuid mitte liialt muredaks. Tüüpiline omadus on ka maitse vähene happesus, mis tuleneb toorpiima mikrofloora tasakaalustatud käärimisprotsessist. Juustu sisu on osaliselt safrani kasutamise tõttu õlgkollane, kohati kollakasroheline. Koorik on kõva ja selle värvus varieerub kollakaspruunist punakani, mis tuleneb kooriku määrimisest õliga, et juust ei kuivaks liiga palju ja liiga kiiresti.

5.3. Põhjuslik seos geograafilise piirkonna ja toote kvaliteedi või omaduste vahel (kaitstud päritolunimetuse puhul) või toote erilise kvaliteedi, maine või muude omaduste vahel (kaitstud geograafilise tähise puhul):

Maastiku ebaühtlus ja künklikkus on põhjus, miks tootmine on vältimatult killustunud ja piima töötlemine talupõhine ning miks aegade jooksul on kujunenud teatud tüüpi põllumajanduskorraldus, mille keskmes on väikesed karjatalud, kes oma piima ise töötlevad. Keerukad pinnavormid, kus mägikarjamaad asuvad rohkem kui 1 800 m kõrgusel üle merepinna, ning transpordiraskused tootmispiirkonnas on mõjutanud seda, kuidas piima kogutakse ja töödeldakse – tänini kasutatakse töötlevates taludes selleks ämbreid, pütte ja künasid. Geograafilise piirkonna eripära ja traditsiooniliste töötlemismeetoditega seotud tegurite koosmõjul on kujunenud kohaliku piima iseloomulikud omadused, mis avalduvad ka juustu „Nostrano Valtrompia” puhul. Eelkõige võimaldab rasva loomulik pinnalekerkimine piimas tunduvalt vähendada juustu valmistamiseks kasutatava piima rasvasisaldust ning aitab samas kaasa mikrofloora arenemisele, mis on oluline juustu küpsemise ja maitseomaduste seisukohast. Katlas oleva toorpiima mikrofloora koosmõjul hapendub kalgend nii nagu vaja ning laagerdumise käigus tekib suur hulk peptiide ja vabu aminohappeid, mis mõjutavad juustu maitset ja aitavad vältida selle happesust.

KPNiga toote „Nostrano Valtrompia” küpsemise ajal kasutavad tootjad traditsioonilisi võtteid ja määrivad juusturattaid õliga, et liiga kiire niiskusesisalduse ülempiirini (36 %) jõudmine ei kahjustaks ensüümide toimet ja seeläbi ei vähendaks intensiivseid maitseomadusi.

Pikaajaline tava lisada piimale või vadaku ja kalgendi segule safranit parandab juustu sisu värvust, mis oleks muidu piima osalise koorimise ja loomade söödaratsiooni tõttu liiga roheline.

Trompia orus elab endiselt traditsiooniline tootmisviis, kus karjakasvataja on ühtlasi ka juustumeister. Seega koonduvad peaaegu kõik toomisahela lülid ühte punkti ning põlvest põlve pärandatud võtetel on oluline koht. Safrani lisamine, vaskkatelde ja sageli juustumeistri enda valmistatud töövahendite nagu vispel (spino), mikser (rotella) ja koorija (spannarola) kasutamine, samuti juusturataste määrimine linaõliga küpsemise ajal osutavad selgelt igivanade piima töötlemistavade säilimisele, tänu millele sünnib tootmispiirkonna kultuuri- ja põllumajanduspärimusega seotud juust „Nostrano Valtrompia”.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

Spetsifikaadi terviktekst on kättesaadav järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllu-, toidu- ja metsamajandusministeeriumi veebisaidil (http://www.politicheagricole.it), klõpsates „Qualità e sicurezza” („Kvaliteet ja ohutus”; ekraanil ülal paremal) ning seejärel „Disciplinari di Produzione all’esame dell’UE” („ELi läbivaatuseks esitatud spetsifikaadid”).

(1) ELT L 93, 31.3.2006, lk 12.